Twee vas ná beamptes ambulans voorkeer | Maroela Media
'n Ambulansbestuurder en die eienaar van die betrokke private nooddiensmaatskappy sal Maandag in 'n Gautengse landdroshof verskyn op aanklagte van onderskeidelik roekelose bestuur en bedrog.
Dit kom nadat lede van die nasionale verkeerspolisie 'n ambulans op die R562 in Olifantsfontein voorgekeer het omdat die bestuurder op roekelose wyse deur die verkeer gevleg het.
Simon Zwane, woordvoerder van die Padverkeersbestuurskorporasie (RTMC), sê die bestuurder het ook nie stilgehou toe hy aanvanklik opdrag gegee is om dit te doen nie. Nog verkeersbeamptes is ontbied en die ambulans is uiteindelik tot stilstand gedwing waarna die bestuurder in hegtenis geneem is.
"Verkeersbeamptes het vasgestel die bestuurder het ook nie 'n professionele bestuurslisensie nie," sê Zwane. "Toe die eienaar van die ambulans opdaag, is hy ook in hegtenis geneem. Hy sal van bedrog aangekla word omdat die bedryfspermit wat op die voertuig vertoon was, ongeldig is."
Die bestuurder en eienaar word tans albei by die Olifantsfontein-polisiestasie aangehou.
"Die bestuurder sal aangekla word van roekelose en nalatige bestuur, bestuur sonder 'n professionele bestuurslisensie, onbedagsame bestuur en versuim om 'n opdrag van 'n verkeersbeampte te gehoorsaam," sê Zwane.
Wonderlik, spits julle nou toe op al die Taxis wat so roekeloos deur die verkeer vleg, in die noodbane jaag en op die sypaadjies ry. Moenie hulle net stop nie, arresteer hulle voor die voet.
Jaaa, dis 'n verskriklike oortreding om 'n spietkop te ignoreer. Haha. Gaan vang liewer die moordenaars asb.
Elke roekelose misdadiger wat van die land se paaie afgeneem word … is 'n stap in die regte rigting.